Piesele de teatru ale lui Ion Luca se înscriu în curentul literar tradiționalist, promovat în perioada interbelică de revista "Gândirea", condusă inițial de Cezar Petrescu și apoi de Nichifor Crainic. Poemul dramatic "Icarii de pe Argeș" (1933) este inspirat de legenda Meșterului Manole. Alte drame ale lui Ion Luca prezintă episoade ale istoriei românilor: "Alb și negru" (1933) îi are ca protagoniști pe voievodul Constantin Cantemir, mitropolitul Dosoftei, logofătul Miron Costin ș.a.; "Rachierița" (1934) se petrece în timpul domniei lui Dumitrașcu Cantacuzino; "Leana vrăjitoarea" evocă Războiul pentru independență din 1877-1878; piesa "Dumitra" (1958) se petrece în timpul domniei lui Mihail Sturdza și-i are ca protagoniști pe Mihail Kogălniceanu și Alexandru Ioan Cuza; "Doamna Chiajna" și "Cuza Vodă" evocă personajele istorice din titlu, iar "Cele patru Mării" este inspirată din viața lui Ștefan cel Mare.